KIRJALLINEN KYSYMYS E-2130/00 esittäjä(t): Jan Andersson (PSE) komissiolle. Elävien eläinten kuljetukset EU:n alueella.



Virallinen lehti nro 081 E , 13/03/2001 s. 0147 - 0148



KIRJALLINEN KYSYMYS E-2130/00 esittäjä(t): Jan Andersson (PSE) komissiolle (30. kesäkuuta 2000) Aihe: Elävien eläinten kuljetukset EU:n alueella Vuonna 1995 annettiin direktiivi minimivaatimuksista elävien eläinten kuljetuksille Euroopan unionin alueella. Viiden vuoden jälkeen on todettava, että direktiiviä ei noudateta. Mitä komissio aikoo tehdä, jotta direktiiviä noudatettaisiin? Onko komissiossa suunnitelmia direktiivin parantamiseksi ja sitä kautta eläinten suojelun tason kohentamiseksi? David Byrnen komission puolesta antama vastaus (15. syyskuuta 2000) Komission vastuu eläinten suojelun alalla on lisääntynyt EY:n perustamissopimukseen vastikään liitetyn pöytäkirjan myötä. Kyseisessä pöytäkirjassa edellytetään Euroopan yhteisön toimielinten ja jäsenvaltioiden asettavan eläinten hyvinvoinnin etusijalle maatalous-, kuljetus-, yhtenäismarkkina- ja tutkimuspolitiikkaa laadittaessa. Jäsenvaltiot ovat vastuussa yhteisön lainsäädännön päivittäisestä täytäntöönpanosta. Komission asiantuntijat toteuttavat kuitenkin määräajoin tarkastuksia paikan päällä varmistaakseen, että direktiiviä sovelletaan yhtenäisesti ja että jäsenvaltiot valvovat direktiivin vaatimusten noudattamista. Pysyvään eläinlääkintäkomiteaan perustettiin vuonna 1999 työryhmä, joka pohtii parhaillaan niitä ongelmia, jotka liittyvät yhteisön lainsäädännön täytäntöönpanoon pitkänmatkankuljetusten osalta. Komissio toimittaa eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetun neuvoston direktiivin 91/628/ETY 13 artiklan mukaisesti mahdollisimman pian neuvostolle raportin yhteisön tämän alan lainsäädännön soveltamiseen liittyvistä jäsenvaltioiden kokemuksista. Raportti esitetään myös parlamentille. Ehdottaessaan muutoksia nykyisen yhteisön lainsäädännön parantamiseksi komissio ottaa huomioon edellä mainitusta raportista saadut eläinten suojelusta kuljetuksen aikana annettujen direktiivien täytäntöönpanoa koskevat tiedot, työryhmän päätelmät ja tällä alalla kehittyneen tieteellisen tietämyksen. Pysyvän eläinlääkintäkomitean työryhmä on havainnut useita vaikeuksia direktiivien täytäntöönpanossa vaikeudet mainittiin myös raportissa, ja käytännön ratkaisuja pohditaan parhaillaan. Komissio tekee ehdotuksia, joissa paneudutaan näihin vaikeuksiin ja joissa esitetään korkeampia vaatimuksia teurastettaviksi kuljetettavien hevosten suojelemiseksi ja jäsenvaltioiden välisen koordinoinnin ja yhteistyön helpottamiseksi. Tähän pyritään esimerkiksi ehdottamalla yhdenmukaista mallia kuljetusautojen hyväksymistä ja varmentamista varten. Tarkoituksena on käsitellä lisäksi kuljetuslainsäädännön täytäntöönpanoa sellaisissa yhteisön ulkopuolisissa maissa, joista eläimet ovat peräisin. Komissio harkitsee myös lisälainsäädäntöä pitkänmatkankuljetuksiin käytettävien ajoneuvojen ilmanvaihtojärjestelmistä mukaan luettuna järjestelmät eläinten kuljetusosastojen lämpötilan valvomiseksi ja kirjaamiseksi. Komissio katsoo lisäksi, että tehokkain tapa kohentaa eläinten suojelua laajassa mittakaavassa on pyrkiä pääsemään asiasta yksimielisyyteen kansainvälisesti. Eläinten ja erityisesti hevosten pitkänmatkankuljetuksista keskustellaan yhteisöön liittymisestä neuvottelevien Keski- ja Itä-Euroopan maiden eläinlääkintäyksiköiden päällikköjen kanssa. Keskustelujen pohjalta on hyväksytty pöytäkirja, joka koskee hevosten suojelua kuljetuksen aikana. Komissio pyrkii tässä yhteydessä saamaan neuvostolta valtuudet neuvotella yhteisön osallistumisesta tarkistettuun eurooppalaiseen yleissopimukseen eläinsuojelusta kansainvälisten kuljetusten aikana. Tällä yleissopimuksella (josta on neuvoteltu Euroopan neuvoston alaisuudessa) autetaan varmistamaan, että eläinten hyvinvoinnin suojelu on hyväksyttävällä tasolla kaikkialla Euroopassa.